ג'וני ארנסט

ג'וני קיי ארנסט (באנגלית: Joni Kay Ernst; נולדה ב-1 ביולי 1970) היא פוליטיקאית אמריקאית חברת המפלגה הרפובליקנית, המכהנת מאז 2015 כסנאטורית מטעם מדינת איווה.

==קורות חיים==
ארנסט, בתם של ריצ'רד ומרלין קולבר, נולדה וגדלה בחווה חקלאית במחוז מונטגומרי שבאיווה. ב-1993 סיימה תואר ראשון בפסיכולוגיה באוניברסיטת המדינה של איווה. ב-1995 סיימה תואר שני במינהל ציבורי באוניברסיטת המדינה קולומבוס.

במהלך לימודי התואר הראשון הצטרפה לתוכנית קצונת המילואים של צבא ארצות הברית והיא משרתת מ-1992 בכוחות המילואים של הצבא. תחילה שובצה כקצינה בחיל ההנדסה של הצבא וב-2001 הצטרפה למשמר הלאומי. במלחמת עיראק גויסה ושירתה בכווית ובעיראק מפברואר 2003 ועד אפריל 2004, תקופה בה פיקדה על פלוגת המשמר הלאומי מאיווה שעסקה במשימות הובלה ותמיכה לכוחות הלוחמים. היא המשיכה להתקדם בשירות הצבאי וב-2011 הוענקה לה דרגת לוטננט קולונל. היא פיקדה על גדוד 185 במשמר הלאומי של הצבא, בתקופת קמפיין הבחירות שלה לסנאט הוצבה כקצינת לוגיסטיקה במטה המשמר הלאומי של הצבא באיווה ולאחר היבחרה שובצה כסגנית ראש המטה.

לאחר לימודי התואר השני עבדה כאחראית משאבי אנוש בחברת ביטוח בריאות ובמוסד השכלה גבוהה. ב-2001 מונתה למתאמת שירותי החירום במחוז מונטגומרי. ב-2005 נבחרה למבקרת מחוז מונטגומרי ונבחרה שוב לתפקיד ב-2009. ב-2011 נבחרה לסנאט של איווה בבחירות מיוחדות שנערכו בעקבות מינויה של קודמתה לסגנית המושל. ב-2012 נבחרה לכהונה נוספת.

ב-2014 התמודדה בבחירות לסנאט של ארצות הברית. במהלך קמפיין הבחירות זכתה לתשומת לב לאומית כשבסרטון תעמולה ציינה כי לאור ניסיונה במשק חי כמסרסת חזירים, היא תדע לקצץ בשומנים בממשל. ההשוואה עוררה גל של לעג מצד תומכי המפלגה הדמוקרטית, אנשי תקשורת וקומיקאים. היא ניצחה בבחירות לסנאט ברוב של 52.2%. בכך הייתה לאישה הראשונה שכיהנה בקונגרס מטעם מדינת איווה. לאחר השבעתה נבחרה על ידי המפלגה הרפובליקנית לשאת את נאום התגובה לנאום מצב האומה של הנשיא ברק אובמה.

היא חברה בסנאט בוועדת הביטחון, בועדת החקלאות, התזונה והיערנות, בוועדת העסקים הקטנים והיזמות, בוועדת הסביבה והעבודות הציבוריות, ובוועדת המשפט. היא חברה במועצת המבקרים של וסט פוינט.

עמדותיה של ארנסט הם שמרניות, היא מתנגדת להפלות מלאכותיות ומהמובילות בקונגרס להסרת המימון הפדרלי לפדרציה האמריקאית להורות מתוכננת. תומכת בתיקון השני לחוקת ארצות הברית ומתנגדת לפיקוח נוסף על החזקת כלי נשק מצד הממשל הפדרלי. היא תומכת בקיצוץ בתקציבי הממשלה, מתנגדת להתערבות הממשל הפדרלי בנושאים כמו שכר מינימום, נישואים חד-מיניים וחינוך ותומכת בביטול מחלקת החינוך בממשל. בהתייחסה לנושא הטרדות מיניות בצבא ציינה שהיא עצמה סבלה מכך ושהיא מאמינה כי גורם חיצוני ועצמאי צריך לבחון את תלונות בתחום, על אף התנגדות צפויה לחקיקה כזו מצד חברי מפלגתה.

ארנסט היא תומכת נלהבת של ישראל.

ארנסט נשואה ואם לילדה. היא אוונגליסטית באמונתה.

==קישורים חיצוניים==

* 

* 
* [http://www.ernst.senate.gov/content/about-joni ביוגרפיה] באתר הסנאט
* 
* [https://web.archive.org/web/20160219202811/http://www.joniforiowa.com/landing/join-team-joni/ אתר הבחירות של ג'וני ארנסט]
* [http://www.desmoinesregister.com/story/news/politics/2014/05/09/iowa-election-joni-ernst-bio-issues/8929395/ Meet the Candidate: Iowa's U.S. Senate seat: Joni Ernst, Republican], דה מוין רג'יסטר, 8 באוקטובר 2014
* [http://www.nbcnews.com/storyline/2015-state-of-the-union/seven-things-know-about-iowa-republican-responding-obama-n289756 Seven Things to Know About the Iowa Republican Responding to Obama], אתר NBC, 20 בינואר 2015
* 

==הערות שוליים==

קטגוריה:חברי הסנאט של ארצות הברית מאיווה
קטגוריה:חברי הקונגרס ה-114 של ארצות הברית
קטגוריה:חברי הקונגרס ה-115 של ארצות הברית
קטגוריה:סנאטוריות חברות המפלגה הרפובליקנית
קטגוריה:סנאטורים חברי המפלגה הרפובליקנית
קטגוריה:חברי הקונגרס ה-116 של ארצות הברית
קטגוריה:חברי הקונגרס ה-117 של ארצות הברית
קטגוריה:חברי הקונגרס ה-118 של ארצות הברית
קטגוריה:חברי האספה הכללית של איווה
קטגוריה:בוגרות אוניברסיטת מדינת איווה
קטגוריה:בוגרי אוניברסיטת המדינה של איווה
קטגוריה:פוליטיקאיות אמריקאיות
קטגוריה:קצינים וחוגרים בצבא ארצות הברית
קטגוריה:אמריקאיות שנולדו ב-1970
קטגוריה:אמריקאים שנולדו ב-1970